|  |
| --- |
| **ODLUKA**  **O DIMNIČARSKIM USLUGAMA**  *("Sl. list Grada Novog Sada", br. 26/2013)* |

I OPŠTE ODREDBE

**Član 1**

Ovom odlukom uređuju se uslovi i način obavljanja komunalne delatnosti - dimničarske usluge, prava i obaveze preduzeća koje obavlja dimničarske usluge i korisnika usluga na teritoriji Grada Novog Sada (u daljem tekstu: Grad), finansiranje obavljanja dimničarske usluge, način obezbeđivanja kontinuiteta u obavljanju dimničarske usluge, način postupanja i ovlašćenja organa Grada u slučaju prekida u obavljanju dimničarske usluge, nadzor nad vršenjem dimničarske usluge, kao i druga pitanja vezana za obavljanje dimničarske usluge.

**Član 2**

Dimničarske usluge, u smislu ove odluke, su:

- čišćenje dimovodnih i ložišnih objekata i uređaja,

- čišćenje ventilacionih kanala i uređaja, i

- kontrola dimovodnih i ložišnih objekata i uređaja i ventilacionih kanala i uređaja.

**Član 3**

Izrazi koji se upotrebljavaju u ovoj odluci imaju sledeće značenje:

- dimovodni objekat (dimnjak) je vertikalna, približno vertikalna ili horizontalna konstrukcija (kanal, okno, šaht, cev, ispust za odvod produkata sagorevanja - fasadni ispust), koja produkte sagorevanja - dimne gasove, u podpritisku ili nadpritisku, odvodi iz ložišnog uređaja u spoljnu sredinu - atmosferu, odnosno obezbeđuje dovod vazduha ložišnom uređaju (kombinovani LAS, LAF - dimnjaci, koaksijalni fasadni ispusti),

- ložišni uređaj je deo ložišnog sistema u kojem se odvija loženje (sagorevanje) čvrstih, tečnih ili gasovitih goriva, pri čemu se proizvodi toplota i nastaju produkti sagorevanja - dimni gasovi,

- sanacija dimovodnog objekta je izvođenje potrebnih radova na postojećem dimovodnom objektu kako bi on ispunio neophodne građevinske, protivpožarne i funkcionalno-tehničke zahteve,

- rekonstrukcija dimovodnog objekta je izvođenje naknadnih radova na postojećem dimovodnom objektu, kako bi se prilagodio zahtevima u pogledu čvrstoće i statičke stabilnosti i promene prethodnih parametara dimovodnog objekta poput broja priključaka, zamene, odnosno naknadne ugradnje dimničarskih vratanaca, završnih kapa i sl.,

- ventilacioni kanal je usisni i odsisni horizontalni, odnosno vertikalni otvor, instalacija i okno koji ima svrhu prinudnog ili prirodnog (termički uzgon) provetravanja, odzračivanja prostora objekta,

- ventilacioni uređaj je uređaj koji omogućuje prinudno strujanje svežeg ili istrošenog vazduha, odnosno dima i toksičnih produkata sagorevanja kroz ventilacioni kanal,

- rezervni dimovodni objekat (rezervni dimnjak) je dimovodni objekat koji se koristi samo u slučaju vanrednih potreba i okolnosti i na koga može da se priključi ložišni uređaj na čvrsto gorivo.

**Član 4**

Dimničarske usluge obavlja Javno komunalno preduzeće za održavanje stambenih i poslovnih prostora "Stan", Novi Sad (u daljem tekstu: Preduzeće).

**Član 5**

Korisnik dimničarske usluge je fizičko ili pravno lice koje je vlasnik, odnosno korisnik stana u stambenoj zgradi, vlasnik, odnosno korisnik porodične stambene zgrade i vlasnik, odnosno korisnik poslovnog prostora i objekata u kojima se nalaze dimovodni objekti, rezervni dimovodni objekti, ložišni uređaji, ventilacioni kanali i uređaji (u daljem tekstu: korisnik usluge).

II USLOVI I NAČIN OBAVLJANJA DIMNIČARSKE USLUGE

**Član 6**

Dimničarska usluga obavlja se u cilju obezbeđivanja ispravnog funkcionisanja dimovodnih i ložišnih objekata i uređaja, ventilacionih kanala i uređaja, preventivne zaštite života i imovine od požara, zaštite životne sredine, kao i energetske efikasnosti.

**Član 7**

Ispitivanje gasne propustnosti dimnjaka prema važećim standardima, merenje emisija zagađujućih materija iz ložišnih uređaja i stepena korisnosti ložišnih uređaja uključujući i merenja dovoljnog snabdevanja ložišta vazduhom za sagorevanje (4Ra-test), obavlja se u akreditovanoj laboratoriji.

**Član 8**

Preduzeće mora da poseduje dozvolu: za sakupljanje i transport opasnog i neopasnog otpada sledećih indeksnih brojeva: 100104 (leteći pepeo od sagorevanja nafte i prašina iz kotla), 200141 (otpad od čišćenja dimnjaka), 100101 (pepeo, šljaka i prašina iz kotla, izuzev prašine iz kotla navedene u 100104).

**Član 9**

Preduzeće mora da poseduje minimalnu tehničku opremljenost:

- osnovni dimničarski alat,

- senzor za detekciju povrata dimnih gasova (ress, testo, woehler i slično),

- senzor za očitavanje SO u ppm ili mg/m3,

- analizator dimnih gasova,

- kameru za snimanje unutrašnjosti dimovodnih objekata i ventilacionih kanala sa video zapisom,

- instrument za ispitivanje pritiska u dimnjaku prema SRPS EN 1443 tablica 5. ili kooperantski ugovor imatelja instrumenta o ustupanju uređaja u slučaju potrebe,

- aparaturu za merenje dovoljne snabdevenosti ložišta vazduhom (4Ra-test),

- endoskop,

- računar,

- dimničarsko odelo,

- zaštitnu opremu.

Preduzeće mora da poseduje odgovarajući prostor za smeštaj materijala, opreme i alata.

**Član 10**

Dimničarske usluge mogu da obavljaju zaposleni odgovarajuće stručnosti i obrazovanog profila.

**Član 11**

Preduzeće mora da uspostavi i primenjuje sistem upravljanja zaštitom zdravlja i bezbednosti na radu i da postupa u skladu sa propisima u vezi zaštite životne sredine i načelima održivog razvoja.

**Član 12**

Preduzeće donosi godišnji program obavljanja dimničarskih usluga (u daljem tekstu: Program), koji sadrži:

1. obim poslova i dinamiku izvršavanja dimničarskih usluga, i

2. iznos potrebnih sredstava za realizaciju Programa.

Program donosi Preduzeće do 15. novembra tekuće godine za narednu godinu, uz saglasnost Gradskog veća Grada Novog Sada (u daljem tekstu: Gradsko veće).

**Član 13**

Redovna kontrola i čišćenje dimovodnih i ložišnih objekata i uređaja vrši se u skladu sa Programom, u sledećim vremenskim razmacima:

1. dva puta godišnje u porodičnim i više porodičnim stambenim zgradama,

2. jednom u tri meseca u ugostiteljskim objektima, pekarama, klanicama, kuhinjama za masovno spremanje hrane,

3. jednom godišnje u poslovnim prostorima i objektima sa ložišnim uređajem toplotne snage do 50 kW,

4. dva puta godišnje u poslovnim prostorima i objektima sa ložišnim uređajem toplotne snage od 50 kW do 1 MW.

Rezervni dimnjaci i dimnjaci, koji se ne koriste stalno, odnosno na koji nisu priključeni ložišni uređaji, kontrolišu se i čiste jednom u tri godine.

**Član 14**

Redovna kontrola i čišćenje ventilacionih kanala i uređaja vrši se u sledećim vremenskim razmacima:

- jednom u tri godine za vertikalni glavni (primarni) ventilacioni kanal i centralni ventilacioni uređaj, koji je namenjen isključivo za glavni (primarni) kanal i nalazi se na njegovom vrhu, u porodičnim i više porodičnim stambenim zgradama,

- jednom u tri godine za ventilacioni kanal i uređaj (suve ventilacije - HVAC klima ventilacioni sistemi) za poslovne prostore i objekte (poslovni objekti tržnih centara i sl.), i

- svaka tri meseca za ventilacioni kanal i uređaj poput odsisnih napa, filtera i ventilatora, u kojima se stvaraju zapaljiva prašina ili pare masnoće (za prostorije i objekte za masovno pripremanje hrane).

**Član 15**

Korisnik usluge može da zahteva, pisanim putem, da se mimo propisane redovne kontrole iz čl. 13. i 14. ove odluke izvrši kontrola ispravnosti dimovodnih i ložišnih objekata i uređaja i ventilacionih kanala i uređaja, na teret podnosioca zahteva.

**Član 16**

O utvrđenim neispravnostima dimovodnih i ložišnih objekata i uređaja i ventilacionih kanala i uređaja koje utiču na upotrebljivost i sigurnost kao što su oštećenja (obrušavanje, pukotine, rastrešenost i sl.), nedozvoljeni građevinski radovi (zaziđivanje i sl.), Preduzeće je dužno da odmah obavesti korisnika usluge, Ministarstvo unutrašnjih poslova - Upravu za vanredne situacije - Odeljenje u Novom Sadu i nadležnu građevinski inspekciju.

III PRAVA I OBAVEZE PREDUZEĆA I KORISNIKA USLUGA

**Član 17**

Preduzeće je dužno da obezbedi:

1. trajno i nesmetano obavljanje dimničarskih usluga,

2. propisani obim i kvalitet dimničarskih usluga,

3. razvoj i unapređenje kvaliteta i vrsta dimničarskih usluga.

**Član 18**

Preduzeće je dužno da donese godišnji plan čišćenja i kontrole dimovodnih i ložišnih objekata i uređaja i ventilacionih kanala i uređaja (u daljem tekstu: Plan), koji podležu redovnoj kontroli i čišćenju.

Na Plan iz stava 1. ovog člana saglasnost daje Gradsko veće.

**Član 19**

Preduzeće je dužno da na transparentan način, obavesti vlasnika, odnosno korisnika dimovodnih i ložišnih objekata i uređaja i ventilacionih kanala i uređaja, koji podležu redovnoj kontroli i čišćenju, o planiranom terminu dolaska radi obavljanja dimničarske usluge ili da sa korisnikom usluge putem telefona, elektronske pošte (e-mail), interneta i slično, dogovori termin dolaska.

**Član 20**

Preduzeće je dužno:

- da dimničarske usluge vrši na način i u rokovima propisanim ovom odlukom i Planom iz člana 18. ove odluke,

- da o terminu vršenja dimničarskih usluga obavesti korisnika usluge u skladu sa članom 19. ove odluke, i

- da neposrednom vršiocu dimničarskih usluga obezbedi posebnu legitimaciju, koju je dužan da pokaže pri pružanju usluge.

Izgled i sadržinu legitimacije iz stava 1. alineja 3. ovog člana propisuje Nadzorni odbor Preduzeća, na predlog Direktora Preduzeća.

**Član 21**

Preduzeće je dužno da vodi evidenciju (kontrolnu knjigu ili list) o izvršenim dimničarskim uslugama.

Kontrolna knjiga (ili list) vodi se za svaki dimovodni i ložišni objekat i uređaj i ventilacioni kanal i uređaj, i sadrži:

- ulicu i kućni broj objekta,

- ime i prezime vlasnika, odnosno korisnika objekta, ime i prezime lica ili naziv organa koji upravlja zgradom,

- broj i vrstu dimovodnih i ložišnih objekata i uređaja i ventilacionih kanala i uređaja,

- opis obavljene dimničarske usluge, datum i potpis neposrednog vršioca dimničarske usluge, i

- potpis lica iz alineje 2. ovog stava, kao potvrdu o izvršenim dimničarskim uslugama.

**Član 22**

Uz kontrolnu knjigu ili list, Preduzeće je dužno da vodi evidenciju dimovodnih i ložišnih objekata i uređaja i ventilacionih kanala i uređaja koji se obavezno kontrolišu i čiste, a koja sadrži:

- ulicu i kućni broj objekta,

- ime i prezime vlasnika, odnosno korisnika objekta, ime i prezime lica ili naziv organa koji upravlja zgradom,

- osnovne podatke o dimovodnom objektu (tip, vrstu, materijal, dimenzije i sl.) i ložišnog uređaja (tip, vrstu goriva, snagu i sl.), odnosno o ventilacionim kanalima i uređajima (tip, vrstu, materijal, dimenzije i sl.), koji se čiste, odnosno kontrolišu,

- napomene o stanju dimovodnih objekata, ložišnih uređaja i ventilacionih kanala i uređaja, vanrednim događajima i sl.,

- datum uvođenja u evidenciju, i

- datume čišćenja i kontrole.

**Član 23**

Preduzeće mora čuvati podatke o dimovodnim i ložišnim objektima i uređajima i ventilacionim kanalima i uređajima, kao i o obavljenim uslugama na propisan način.

Podatke iz stava 1. ovog člana, Preduzeće mora čuvati i u elektronskom obliku.

**Član 24**

Korisnik usluga dužan je:

1. da omogući ulaz u prostorije i nesmetan prilaz dimovodnim i ložišnim objektima i uređajima i ventilacionim kanalima i uređajima,

2. da omogući čišćenje dimovodnih i ložišnih objekata i uređaja i ventilacionih kanala i uređaja,

3. da omogući spaljivanje čađi u dimovodnim objektima i uređajima jednom godišnje po prestanku grejne sezone, a jednom mesečno spaljivanje naslaga masti i čađi na dimovodnim objektima iznad skara,

4. da omogući kontrolu dimovodnih i ložišnih objekata i uređaja i ventilacionih kanala i uređaja, i

5. da plaća cenu za pružene dimničarske usluge.

IV FINANSIRANJE OBAVLJANJA DIMNIČARSKIH USLUGA

**Član 25**

Sredstva za obavljanje dimničarskih usluga obezbeđuju se iz:

- budžeta Grada Novog Sada,

- prihoda od pružanja dimničarskih usluga,

- namenskih sredstava drugih nivoa vlasti, i

- drugih izvora, u skladu sa Zakonom.

**Član 26**

Cene dimničarskih usluga utvrđuju se Cenovnikom, u mesečnom iznosu po kvadratnom metru površine stambenog ili poslovnog prostora.

Mesečni iznos sredstava iz stava 1. ovog člana iskazuje se kao posebna stavka na priznanici objedinjene naplate, za korisnike usluga koji su u sistemu objedinjene naplate, a sa ostalim korisnicima usluga, naplata dimničarskih usluga regulisaće se ugovorom sa Preduzećem.

Cenovnik iz stava 1. ovog člana donosi Nadzorni odbor Preduzeća, na koji Gradsko veće daje prethodnu saglasnost.

V NAČIN OBEZBEĐIVANJA KONTINUITETA U OBAVLJANJU DIMNIČARSKIH USLUGA

**Član 27**

Preduzeće je dužno da svoj rad i poslovanje organizuje tako da kroz realizaciju Programa iz člana 12. ove odluke, obezbedi odgovarajući obim, vrstu i kvalitet dimničarskih usluga.

**Član 28**

Ako dođe do poremećaja ili prekida u radu Preduzeća usled vanredne situacije ili drugih razloga koji nisu mogli da se predvide, odnosno spreče, Preduzeće je obavezno da odmah preduzme mere na otklanjanju uzroka poremećaja odnosno prekida, i to:

1. radno angažuje zaposlene u Preduzeću na otklanjanju uzroka poremećaja, odnosno razloga zbog kojih je došlo do prekida, kao i da angažuje treća lica za obavljanje dimničarskih usluga,

2. preduzme mere koje utvrde nadležni organi Grada.

Kada Preduzeće ne preduzme mere iz stava 1. ovog člana, Gradsko veće može da angažuje drugo pravno lice ili preduzetnika na teret Preduzeća.

**Član 29**

U slučaju poremećaja ili prekida u obavljanju dimničarskih usluga, kao i u slučaju štrajka zaposlenih u Preduzeću, Gradsko veće preduzima operativne i druge mere kojima će se obezbediti uslovi za nesmetan rad i poslovanje Preduzeća i obavljanje dimničarskih usluga u skladu sa Zakonom i ovom odlukom.

VI NAČIN POSTUPANJA I OVLAŠĆENJA ORGANA GRADA U SLUČAJU PREKIDA U OBAVLJANJU DIMNIČARSKIH USLUGA

**Član 30**

Preduzeće je dužno da, u slučaju poremećaja ili prekida u obavljanju dimničarskih usluga nastalog usled vanredne situacije ili drugih razloga koji nisu mogli da se predvide ili spreče, pored preduzetih mera iz člana 28. ove odluke obavesti Gradsku upravu za urbanizam i stambene poslove (u daljem tekstu: Gradska uprava) o razlozima poremećaja ili prekida, kao i o preduzetim merama.

**Član 31**

Kad Gradska uprava primi obaveštenje iz člana 30. ove odluke, dužna je da bez odlaganja obavesti Gradsko veće i:

1. odredi red prvenstva i način obavljanja dimničarskih usluga,

2. preduzme mere za otklanjanje nastalih posledica i druge potrebne mere, i

3. utvrdi razloge i eventualnu odgovornost za poremećaj, odnosno prekid u obavljanju dimničarskih usluga, kao i odgovornost za učinjenu štetu.

VII MERE ZABRANE

**Član 32**

Na dimovodnim objektima i ventilacionim kanalima nije dozvoljeno:

1. izvođenje građevinskih i drugih radova bez odgovarajućeg akta Gradske uprave,

2. postavljanje instalacija drugih infrastrukturnih objekata i uređaja i,

3. koristiti ih suprotno nameni.

VIII NADZOR

**Član 33**

Nadzor nad sprovođenjem ove odluke vrši Gradska uprava.

**Član 34**

Poslove inspekcijskog nadzora nad primenom ove odluke, obavlja komunalni inspektor.

Komunalno-policijske poslove obavlja komunalni policajac.

Komunalni policajac u obavljanju komunalno-policijskih poslova, pored zakonom utvrđenih ovlašćenja, izriče mandatnu kaznu i podnosi zahtev za vođenje prekršajnog postupka za prekršaje propisane ovom odlukom.

Ukoliko komunalni policajac u obavljanju komunalno-policijskih poslova, uoči povredu propisa iz nadležnosti drugog organa, obavestiće odmah o tome, pisanim putem, nadležni organ.

IX KAZNENE ODREDBE

**Član 35**

Novčanom kaznom od 50.000,00 dinara do 1.000.000,00 dinara kazniće se za prekršaj Preduzeće ako:

1. ne donese godišnji Program obavljanja dimničarskih usluga (član 12),

2. ne kontroliše i ne čisti dimovodne i ložišne objekte i uređaje u propisanim vremenskim razmacima (član 13.),

3. ne vrši redovnu kontrolu i čišćenje ventilacionih kanala i uređaja u propisanim vremenskim razmacima (član 14.),

4. na zahtev korisnika usluge ne izvrši kontrolu ispravnosti dimovodnih i ložišnih objekata i uređaja i ne postupi u skladu sa članom 15. ove odluke,

5. ne postupi u skladu sa članom 16. ove odluke,

6. ne donese godišnji Plan (član 18),

7. ne obaveštava korisnike usluge o vremenu obavljanja dimničarske usluge na način iz člana 19. ove odluke,

8. ne vodi evidenciju u skladu sa čl. 21. i 22. ove odluke,

9. ne čuva podatke u skladu sa članom 23. ove odluke,

10. ne preduzme mere na otklanjanju uzroka poremećaja, odnosno prekida u obavljanju dimničarskih usluga (član 28. stav. 1),

11. ne obaveštava Gradsku upravu o razlozima poremećaja ili prekida u obavljanju dimničarskih usluga, kao i o preduzetim merama (član 30.).

Za prekršaj iz stava 1. ovog člana kazniće se i odgovorno lice u Preduzeću novčanom kaznom od 2.500,00 dinara do 75.000,00 dinara.

**Član 36**

Novčanom kaznom od 50.000,00 do 1.000.000,00 dinara kazniće se za prekršaj korisnik usluge - pravno lice ako:

1. ne omogući kontrolu, i čišćenje dimovodnih i ložišnih objekata i uređaja, ventilacionih kanala i uređaja i spaljivanje čađi u utvrđenim vremenskim razmacima (član 24.)

2. ako dimovodne i ložišne objekte i uređaje i ventilacione kanale i uređaje, koristi suprotno nameni, na način koji ugrožava bezbednost građana i stvara opasnost od požara.

Za prekršaj iz stava 1. ovog člana kazniće se i fizičko lice i odgovorno lice u pravnom licu novčanom kaznom od 2.500,00 dinara do 75.000,00 dinara.

**Član 37**

Za prekršaje propisane ovom odlukom mandatna kazna za fizičko lice i odgovorno lice u pravnom licu iznosi 5.000,00 dinara, a za pravna lica iznosi 20.000,00 dinara.

X PRELAZNE I ZAVRŠNE ODREDBE

**Član 38**

Preduzeće je dužno da donese Program i Plan čišćenja dimovodnih i ložišnih objekata i uređaja i ventilacionih kanala i uređaja za period od 1. jula do 31. decembra 2013. godine u roku od 30 dana od dana stupanja na snagu ove odluke, uz saglasnost Gradskog veća.

**Član 39**

Ova odluka stupa na snagu narednog dana od dana objavljivanja u "Službenom listu Grada Novog Sada", a primenjivaće se od 1. jula 2013. godine, izuzev odredbi koje se odnose na kontrolu dimovodnih i ložišnih objekata i uređaja i ventilacionih kanala i uređaja koje će se primenjivati od 1. januara 2014. godine.